Ramaphosa se segsman kry amptelike begrafnisRonnie Mamoepa by adjunkpres. Cyril Rhamaposa. Foto: Via die Presidensie Pres. Jacob Zuma het Dinsdag aangekondig dat ŉ amptelike provinsiale begrafnis vir die teen-apartheidsaktivis en regeringswoordvoerder Ronnie Mamoepa gehou sal word. Mamoepa is Saterdagaand in die ouderdom van 56 dood. Zuma het Mamoepa as ŉ “hoogs bekende regeringswoordvoerder, ervare staatsamptenaar en vryheidsvegter” beskryf. Maroela Media het Sondag berig Mamoepa is om 23:15 in die Unitas-hospitaal in Centurion dood ná ŉ lang siekbed nadat hy ŉ beroerte gehad het. Mamoepa was vroeër ook die woordvoerder van die departemente van binnelandse en buitelandse sake. Hy was sedert 2014 Ramaphosa se woordvoerder. “Ons het een van ons bekwaamste regeringswoordvoerders verloor. Hy was ŉ bekroonde bemiddelaar en skakel tussen die regering en die gemeenskappe wat ons dien,” het Zuma gesê. Die president het beveel dat die landsvlag Saterdag, wanneer hy begrawe gaan word, halfstok regoor die Gauteng-provinsie moet hang. Die besonderhede rakende sy gedenkdiens en begrafnis sal binnekort deur die Gautengse provinsiale regering bekend gemaak word.